b"\n_START_ARTICLE_\nCl\xc3\xa9ment Loret\n_START_SECTION_\nBiografia\n_START_PARAGRAPH_\nDescendent d'una fam\xc3\xadlia en qu\xc3\xa8 hi figuraren m\xc3\xbasics i orgueners notables, perqu\xc3\xa8 tant el seu avi Jean-Joseph com el seu pare Hyppolite Loret es distingiren com a orgueners. Des de molt jove aprengu\xc3\xa9 la m\xc3\xbasica amb tant de profit que als vuit anys ja suplia algunes vegades el seu pare executant, en l'esgl\xc3\xa9sia d'on aquest era organista, algunes composicions de f\xc3\xa0cil execuci\xc3\xb3._NEWLINE_Acab\xc3\xa0 els estudis musicals en el Conservatori de Brussel\xc2\xb7les, on Jacques-Nicolas Lemmens li don\xc3\xa0 lli\xc3\xa7ons d'orgue, i va tenir tamb\xc3\xa9 per mestres Jules Denefve (hist\xc3\xb2ria de la m\xc3\xbasica) i Fran\xc3\xa7ois Josep Fetis (contrapunt); el 1853 obtingu\xc3\xa9 el Primer Premi d'Orgue del conservatori. Es trasllad\xc3\xa0 a Par\xc3\xads el 1855, i en aquesta ciutat trav\xc3\xa0 amistat amb el constructor d'harm\xc3\xb2niums Victor Mustel, el qual l'aconsell\xc3\xa0 que es qued\xc3\xa9s en la capital francesa, pronosticant-li un \xc3\xa8xit segur. Loret segu\xc3\xad els consells, i successivament fou organista en el Pante\xc3\xb3 de Par\xc3\xads, a la vila de Suresnes, i a les esgl\xc3\xa9sies parisenques de Notre-Dame-des-Victoires i Saint-Louis-d'Antin (1858-1866); en aquesta darrera esgl\xc3\xa9sia supl\xc3\xad Louis de Niedermeyer._NEWLINE_El 1857 entr\xc3\xa0 com a professor en l'Institut religi\xc3\xb3s de m\xc3\xbasica fundat pel citat Niedermeyer, i s'hi dedic\xc3\xa0 especialment a l'ensenyan\xc3\xa7a de l'orgue; tingu\xc3\xa9 per alumnes la majoria dels organistes francesos de l'\xc3\xa8poca, com Henri Letocart Maupeou i Eug\xc3\xa8ne Gigout. En l'any 1900 n'era el director. Loret tamb\xc3\xa9 va ser compositor de m\xc3\xbasica, especialment per a orgue, instrument per al qual escriv\xc3\xad un m\xc3\xa8tode._NEWLINE_El seu fill Victor Loret va ser un egipt\xc3\xb2leg d'anomenada."